Forslag til Rådets direktiv om luftkvalitetsgrænseværdier for svovldioxid, nitrogenoxider, svævestøv og bly i luften (98/C 9/05) (EØS-relevant tekst) KOM(97) 500 endelig udg. - 97/0266(SYN)

(Forelagt af Kommissionen den 21. november 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 96/62/EF af 27. september 1996 om vurdering og styring af luftkvalitet (1), særlig artikel 4, stk. 1,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i traktatens artikel 189 C, i samarbejde med Europa-Parlamentet, og

ud fra følgende betragtninger:

Ifølge Det Europæiske Fællesskabs program for politik og handling i forbindelse med miljøet og bæredygtig udvikling (2) skal der foretages ændringer af gældende lovgivning om luftforurenende stoffer på grundlag af de principper, der er nedfældet i traktatens artikel 130 R; det pågældende program anbefaler, at der fastsættes langsigtede mål for luftkvaliteten;

i traktatens artikel 129 er det fastsat, at de krav, der findes på sundhedsområdet, skal indgå som led i Fællesskabets politik på andre områder, og det er i traktatens artikel 3 litra o), ligeledes foreskrevet, at Fællesskabets virke skal indebære bidrag til opnåelse af et højt sundhedsbeskyttelsesniveau;

det svævestøv, der kan indåndes, og som måtte trænge dybt ned i lungerne, vækker bekymring for folkesundheden; der bør indsamles oplysninger om koncentrationer af det svævestøv, der måtte trænge dybest ned i lungerne; der er bevis for, at risikoen for menneskets sundhed i forbindelse med menneskeskabt svævestøv er højere end risikoen i forbindelse med naturligt optrædende svævestøv i luften; den bedste metode til at forebygge sygdomme, der er tilknyttet svævestøv fra menneskeskabte kilder, er at reducere luftens koncentrationer heraf;

plantevæksten bør beskyttes mod de skadelige virkninger af nitrogendioxid og nitrogenmonoxid;

ifølge direktiv 96/62/EF skal grænseværdier og tærskelværdier for forureningsvarsling baseres på resultaterne af arbejde, der udføres af internationale videnskabelige grupper, der arbejder på området; Kommissionen skal tage hensyn til de seneste videnskabelige forskningsdata på relevante epidemiologiske og miljømæssige områder og til de nyeste fremskridt inden for metrologi ved gennemgangen af det materiale, som grænseværdierne og tærskelværdierne for forureningsvarsling baseres på;

ifølge direktiv 96/62/EF skal medlemsstaterne udarbejde handlingsplaner for zoner, hvor luftens koncentrationer af forurenende stoffer måtte overskride grænseværdien plus gældende midlertidig margen for tilladt overskridelse for at sikre overensstemmelse med grænseværdien inden den/de fastsatte dato(-er); sådanne handlingsplaner og andre reduktionsstrategier skal, for så vidt som de vedrører svævestøv, sigte mod at reducere koncentrationerne af fine partikler som led i den samlede reduktion af koncentrationer af svævestøv;

grænseværdierne for beskyttelse af økosystemer eller plantevækst bør ikke gælde i den umiddelbare nærhed af by- og industrizoner;

det er vigtigt at have nøjagtige standardiserede måleteknikker til at vurdere luftkvaliteten;

ajourførte oplysninger om koncentrationerne i luften af svovldioxid, nitrogenoxider, svævestøv og bly bør være lettilgængelige for offentligheden;

Rådets direktiv 80/779/EØF af 15. juli 1980 om grænseværdier for luftkvaliteten med hensyn til svovldioxid og svævestøv (3), Rådets direktiv 82/884/EØF af 3. december 1982 om grænseværdi for bly i luften (4) og Rådets direktiv 85/203/EØF af 7. marts 1985 om luftkvalitetsnormer for så vidt angår nitrogendioxid (5), alle senest ændret ved akten vedrørende Østrigs, Finlands og Sveriges tiltrædelse, bør ophæves -

UDSTEDT FØLGENDE DIREKTIV:

Artikel 1

Formål

Dette direktiv har til formål:

- at fastsætte grænseværdier og eventuelt tærskelværdier for forureningsvarsling for luftens koncentrationer af svovldioxid, nitrogenoxider, svævestøv og bly med henblik på at undgå, forhindre eller begrænse skadelige virkninger for menneskers sundhed og miljøet som helhed

- at vurdere luftens koncentrationer af svovldioxid, nitrogenoxider, svævestøv og bly på grundlag af fælles metoder og kriterier

- at skaffe tilstrækkelige oplysninger om luftens koncentrationer af svovldioxid, nitrogendioxid, svævestøv og bly og at sørge for, at de stilles til rådighed for offentligheden

- at bevare luftkvaliteten, når den er god, og forbedre den i andre tilfælde, for så vidt angår svovldioxid, nitrogenoxider, svævestøv og bly.

Artikel 2

Definitioner

Definitionerne i artikel 2 i direktiv 96/62/EF finder anvendelse.

I nærværende direktiv forstås ved:

1) »nitrogenoxider«: nitrogenmonoxid og nitrogendioxid

2) »PM10«: partikler, der passerer gennem en størrelsesselektiv si med 50 % effektiv afskæring ved 10 ìm aerodynamisk diameter

3) »PM2,5«: partikler, der passerer gennem en størrelsesselektiv si med 50 % effektiv afskæring ved 2,5 ìm aerodynamisk diameter

4) »øvre vurderingstærskel«: det forureningsniveau, der henvises til i artikel 6, stk. 3, i direktiv 96/62/EF

5) »nedre vurderingstærskel«: det forureningsniveau, der henvises til i artikel 6, stk. 4, i direktiv 96/62/EF

6) »offentlig informationsindikator«: det forureningsniveau, der - hvis det overskrides over en given periode - skal anføres i den information, der gives i henhold til artikel 8 i nærværende direktiv.

Artikel 3

Svovldioxid

1. Medlemsstaterne træffer de nødvendige foranstaltninger for at sikre, at koncentrationerne af svovldioxid i luften, som vurderet i henhold til artikel 7, ikke overstiger de grænseværdier, der er anført i del I i bilag I fra de der anførte datoer.

De margener for tolerance, der er anført i del I i bilag I, gælder i overensstemmelse med artikel 8 i direktiv 96/62/EF.

2. Tærskelværdier for koncentrationer af svovldioxid i luften er anført i del II i bilag I. De oplysninger, der gives offentligheden i overensstemmelse med artikel 10 i direktiv 96/62/EF, skal mindst omfatte dem, der er anført i del III i bilag I.

3. Medlemsstaterne registrerer data om koncentrationer af svovldioxid som timinuttersgennemsnit fra målestationer, hvor der måles timekoncentrationer. Medlemsstaterne rapporterer til Kommissionen 98- og 99-percentilerne af de timinutterskoncentrationer, der er målt i kalenderåret, samtidig med at der gives data om timekoncentrationer.

Artikel 4

Nitrogenoxider

Medlemsstaterne træffer de nødvendige foranstaltninger for at sikre, at koncentrationerne af nitrogendioxid, og i givet fald summen af nitrogendioxid og nitrogenmonoxid, i luften, som vurderet i henhold til artikel 7, ikke overstiger de grænseværdier, der er anført i del I i bilag II fra de der anførte datoer.

De tolerancemargener, der er anført i del I i bilag II, gælder i overensstemmelse med artikel 8 i direktiv 96/62/EF.

Artikel 5

Svævestøv

1. Medlemsstaterne træffer de nødvendige foranstaltninger for at sikre, at koncentrationerne af PM10 i luften, som vurderet i henhold til artikel 7, ikke overstiger de grænseværdier, der er anført i del I i bilag III, fra de der anførte datoer.

De tolerancemargener, der er anført i del I i bilag III, gælder i overensstemmelse med artikel 8 i direktiv 96/62/EF.

2. Medlemsstaterne installerer og driver målestationer, der leverer data om koncentrationerne af PM2,5. Prøvetagningsstederne bør tilknyttes prøvetagningsstederne for PM10. Antallet og placeringen af de stationer, hvor PM2,5 måles, bestemmes af medlemsstaterne som repræsentative for PM2,5-koncentrationerne på lokalt og regionalt plan i den pågældende medlemsstat.

Medlemsstaterne sender årligt, senest ni måneder efter udgangen af hvert år, Kommissionen middelværdien, 98-percentilmedianen og maksimalkoncentrationen beregnet af PM2,5-målingerne over 24 timer i det pågældende år. 98-percentilen beregnes efter fremgangsmåden i bilag I, nr. 4, i Rådets beslutning 97/101/EØF (6).

3. De handlingsplaner for PM10, der udarbejdes i overensstemmelse med artikel 8 i direktiv 96/62/EF og overordnede strategier for nedbringelse af PM10-koncentrationerne, skal sigte mod at reducere PM2,5-koncentrationerne som led i den samlede reduktion.

4. Medlemsstaterne kan undtagelsesvis udpege zoner eller bymæssige områder, hvor grænseværdierne for PM10 overskrides på grund af betydelige koncentrationer af svævestøv i udeluften fra naturlige kilder. Medlemsstaterne sender Kommissionen en første liste over sådanne zoner eller bymæssige områder sammen med oplysninger om koncentrationerne af og kilderne til PM10 og PM2,5 heri senest to år efter dette direktivs ikrafttrædelse.

I sådanne zoner eller bymæssige områder anvender medlemsstaterne de handlingstærskler og tolerancemargener for PM2,5, der er anført i bilag III, del II, i stedet for grænseværdierne og tolerancemargener for PM10 til at afgøre, hvorvidt der bør udarbejdes handlingsplaner i overensstemmelse med artikel 8 i direktiv 96/62/EF. Handlingstærsklerne for PM2,5 skal anvendes som indikative mål, der så vidt muligt skal opnås inden den pågældende frist for overholdelse af grænseværdierne.

I sådanne zoner eller bymæssige områder afgør den øvre og den nedre vurderingstærskel for PM10 som fastsat i del I i bilag V vurderingskravene. Stationer for kontinuerlige målinger af svævestøv måler PM10 og PM2,5.

I sådanne zoner eller bymæssige områder gives der offentligheden oplysninger om koncentrationerne af PM2,5 i stedet for PM10.

Artikel 6

Bly

Medlemsstaterne træffer de nødvendige foranstaltninger for at sikre, at koncentrationerne af bly i luften, som vurderet i henhold til artikel 7, ikke overstiger den grænseværdi, der er anført i del I i bilag IV, fra de der anførte datoer.

De tolerancemargener, der er anført i del I i bilag IV, gælder i overensstemmelse med artikel 8 i direktiv 96/62/EF.

Artikel 7

Vurdering af koncentrationerne af svovldioxid, nitrogendioxider, svævestøv og bly i luften

1. Øvre og nedre vurderingstærskler for svovldioxid, svævestøv og bly er for så vidt angår artikel 6 i direktiv 96/62/EF fastsat i del I i bilag V.

Med henblik på nævnte artikel 6 bør klassificeringen af hver zone og hvert bymæssigt område tages op til revision mindst hvert femte år i overensstemmelse med proceduren i del II i bilag V. Klassificeringen bør revideres tidligere i tilfælde af væsentlige ændringer i aktiviteter, der er relevante for luftens koncentrationer af svovldioxid, nitrogendioxid, i givet fald nitrogendioxid plus nitrogenmonoxid, svævestøv eller bly.

2. Bilag VI indeholder kriterierne for at afgøre, hvor der skal placeres prøveudtagningssteder for måling af svovldioxid, nitrogenoxider, svævestøv og bly. I bilag VII er anført mindsteantallet af stationer med kontinuerlig måling for hvert relevant forurenende stof, der skal installeres i hver zone eller bymæssigt område, hvor måling er påkrævet, hvis måling er den eneste kilde til data om koncentrationer deri. Den metode, der anvendes til måling af hvert relevant forurenende stof, skal være den referencemetode, der er specificeret i overensstemmelse med stk. 4 eller en metode, der af den pågældende medlemsstat kan påvises at give tilsvarende resultater.

3. For zoner og bymæssige områder, hvor oplysninger fra kontinuerlig måling suppleres af oplysninger fra andre kilder, såsom emissionsfortegnelser, indikative målemetoder og modelopstilling for luftkvalitet, skal antallet af stationer for kontinuerlig måling og den rummæssige fordeling af andre teknikker være tilstrækkelig til at fastslå koncentrationerne af luftforurenende stoffer på de typer lokaliteter, der er defineret i del I i bilag VI, inden for de opnåelige nøjagtighedsgrænser, der er fastsat i retningslinjerne i del I i bilag VIII.

4. Referencemetoder for analyse af svovldioxid, nitrogenoxider og bly, og prøveudtagning af bly, PM10 og PM2,5, er fastsat i del I-V i bilag IX. I del VI i bilag IX er der fastsat referenceteknikker for opstilling af luftkvalitetsmodeller.

5. Medlemsstaterne skal senest den 31. december 1999 informere Kommissionen om de metoder, der anvendes til den foreløbige vurdering af luftkvalitet i henhold til artikel 11, stk. 1, litra d), i direktiv 96/62/EF.

6. Eventuelle nødvendige ændringer for at tilpasse denne artikel og bilag V-IX til den videnskabelige og tekniske udvikling vedtages efter proceduren i artikel 12 i direktiv 96/62/EF.

Artikel 8

Formidling af oplysninger til offentligheden

1. Medlemsstaterne træffer passende foranstaltninger til at formidle ajourførte oplysninger i rette tid om luftens koncentrationer af svovldioxid, nitrogenoxider, svævestøv og bly til offentligheden ved hjælp af f.eks. radio og tv, pressen, informationstavler eller edb-net og ved meddelelse om passende organisationer, såsom miljøorganisationer, forbrugerorganisationer, organisationer der varetager udsatte befolkningsgruppers interesser og andre sundhedsrelaterede organer. Der sendes en fortegnelse over de informerede organisationer til Kommissionen sammen med de oplysninger, der indsendes i henhold til artikel 11 i direktiv 96/62/EF.

Sådanne oplysninger skal vise overskridelser af de indikatorer for oplysning af offentligheden, der er anført i del I-IV i bilag X.

2. Indikatorerne for oplysninger til offentligheden i del V i bilag X gælder med hensyn til artikel 5, stk. 4.

3. Når planer eller programmer stilles til rådighed for offentligheden i henhold til artikel 8, stk. 3, i direktiv 96/62/EF, skal medlemsstaterne også stille dem til rådighed for relevante organisationer, såsom miljøorganisationer, forbrugerorganisationer, organisationer der varetager udsatte befolkningsgruppers interesser og andre sundhedsrelaterede organer. Der sendes en fortegnelse over de informerede organisationer til Kommissionen sammen med planen eller programmet.

Artikel 9

Ophævelser og overgangsordninger

1. Direktiv 80/779/EØF ophæves på følgende måde:

- artikel 2, stk. 2, artikel 3, stk. 2, artikel 4 og 5, artikel 7, stk. 3, artikel 10, stk. 4 og 5, artikel 11-14, samt bilag II, IIIa og V med virkning fra den 1. januar 2000

- artikel 1, artikel 2, stk. 1, artikel 3, stk. 1, artikel 6, artikel 7, stk. 1 og 2, artikel 8 og 9, artikel 10, stk. 1, 2 og 3, artikel 15 og 16, samt bilag I, IIIb og IV med virkning fra den 1. januar 2005.

2. Direktiv 82/884/EØF ophæves på følgende måde:

- artikel 3, stk. 2 og 3, artikel 4, 8-11, samt bilaget med virkning fra den 1. januar 2000

- artikel 1 og 2, artikel 3, stk. 1, artikel 5, 6, 7, 12 og 13 med virkning fra den 1. januar 2005.

3. Direktiv 85/203/EØF ophæves på følgende måde:

- artikel 3, stk. 2, artikel 4 og 6, artikel 7, stk. 3, artikel 10-14, samt bilag II, III og IV med virkning fra den 1. januar 2000

- artikel 1 og 2, artikel 3, stk. 1, artikel 5, artikel 7, stk. 1 og 2, artikel 8, 9, 15 og 16, samt bilag I med virkning fra den 1. januar 2010.

4. Fra den 1. januar 2000 anvender medlemsstaterne målestationer og andre metoder til luftkvalitetsvurdering i overensstemmelse med dette direktivs krav for at vurdere koncentrationerne af svovldioxid, nitrogenoxider og bly for at opnå data til at påvise overholdelse af de grænseværdier, der er fastsat i direktiv 80/779/EØF, direktiv 82/884/EØF og direktiv 85/203/EØF, indtil det tidspunkt, hvor grænseværdierne i disse direktiver ophæves.

Artikel 10

Rapport

Kommissionen forelægger senest den 31. december 2003 Europa-Parlamentet og Rådet en rapport om erfaringerne med dette direktivs anvendelse, og især om resultaterne af den seneste videnskabelige forskning vedrørende sundhedsmæssige virkninger af udsættelse for svovldioxid, for forskellige fraktioner af svævestøv og for bly, og om de fremskridt, der er gjort med hensyn til målemetoder og vurdering i øvrigt af koncentrationer af svævestøv i luften og deposition af bly på overflader.

Artikel 11

Gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 1999. De underretter straks Kommissionen herom.

Når medlemsstaterne vedtager disse foranstaltninger, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler senest den 31. december 1999 Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 12

Sanktioner

Medlemsstaterne fastsætter de sanktioner, der skal anvendes i tilfælde af overtrædelse af de nationale bestemmelser, der er vedtaget til gennemførelse af nærværende direktiv, og træffer enhver fornøden foranstaltning til at sikre deres iværksættelse. Sanktionerne skal være effektive, stå i rimeligt forhold til overtrædelsen og have en afskrækkende virkning. Medlemsstaterne giver senest den 31. december 1999 Kommissionen meddelelse om disse bestemmelser, og enhver senere ændring meddeles omgående.

Artikel 13

Ikrafttræden

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 14

Adressater

Dette direktiv er rettet til medlemsstaterne.

(1) EFT L 296 af 21.11.1996, s. 55.

(2) EFT C 138 af 17.5.1993, s. 5.

(3) EFT L 229 af 30.8.1989, s. 109.

(4) EFT L 378 af 31.12.1982, s. 15.

(5) EFT L 87 af 27.3.1985, s. 1.

(6) EFT L 35 af 5.2.1997, s. 14.

BILAG I

GRÆNSEVÆRDIER OG TÆRSKEL VÆRDIER FOR FORURENINGSVARSLING FOR SVOVLDIOXID

I. Grænseværdier for svovldioxid

Grænseværdier udtrykkes i ìg/m³. Volumen skal standardiseres ved følgende temperatur- og trykforhold: 293° K og 101,3 kPa.

>TABELPOSITION>

II. Tærskelværdier for forureningsvarsling for svovldioxid

350 ìg/m³ over tre på hinanden følgende timer på steder, der er repræsentative for luftkvaliteten over mindst 100 km² eller en hel zone eller bymæssigt område (den mindste anvendes).

III. Mindsteoplysninger, der skal gives offentligheden, når tærskelværdien for forureningsvarsling for svovldioxid overskrides

De oplysninger, der skal gives offentligheden, skal mindst omfatte:

- dato, tidspunkt og sted

- prognoser:

- ændring i koncentrationerne (forbedring, stabilisering eller forværring)

- årsagen til overskridelsen og forventet ændring

- berørt geografisk område

- varighed

- særligt følsomme befolkningsgrupper

- forholdsregler, som følsomme befolkningsgrupper skal træffe.

BILAG II

GRÆNSEVÆRDIER FOR NITROGENDIOXID OG NITROGENMONOXID

I. Grænseværdier for nitrogendioxid og nitrogenmonoxid

Grænseværdier udtrykkes i ìg/m³. Volumen skal standardiseres ved følgende temperatur- og trykforhold: 293 °K og 101,3 kPa.

>TABELPOSITION>

BILAG III

GRÆNSEVÆRDIER OG HANDLINGSTÆRSKLER FOR SVÆVESTØV

I. Grænseværdier for svævestøv

>TABELPOSITION>

II. PM2,5-handlingstærskelværdi med henblik på artikel 5, stk. 4

>

TABELPOSITION>

BILAG IV

GRÆNSEVÆRDI FOR BLY

I. Grænseværdi for bly

>TABELPOSITION>

BILAG V

BESTEMMELSE AF KRAV FOR VURDERING AF KONCENTRATIONER AF SVOVLDIOXID, NITROGENOXIDER, SVÆVESTØV OG BLY I LUFTEN I EN ZONE ELLER ET BYMÆSSIGT OMRÅDE

I. Øvre og nedre vurderingstærskler

Følgende øvre og nedre vurderingstærskler skal gælde:

a) svovldioxid

>TABELPOSITION>

b) nitrogendioxid

>TABELPOSITION>

c) svævestøv

Øvre og nedre vurderingstærskel for PM10 baseres på de grænseværdier, der skal overholdes pr. 1. januar 2010.

>TABELPOSITION>

d) bly

>TABELPOSITION>

II. Bestemmelse af overskridelse af øvre og nedre vurderingstærskel

Overskridelse af øvre og nedre vurderingstærskel afgøres på basis af koncentrationerne i løbet af de foregående fem år, hvis der foreligger tilstrækkelige data. En vurderingstærskel anses for overskredet, hvis det samlede antal overskridelser af numeriske koncentrationer af tærsklen i løbet af de pågældende fem år overskrider tre gange antallet af tilladte overskridelser pr. år.

Hvis der foreligger mindre end fem års data kan medlemsstaterne kombinere målekampagner af kortere varighed i den periode af året og på de steder, der er de mest typiske for de højeste forureningsniveauer med de resultater, der er opnået med oplysninger fra emissionsfortegnelser og modelopstillinger for at afgøre overskridelser af øvre og nedre vurderingstærskel.

BILAG VI

PLACERING AF PRØVEUDTAGNINGSSTEDER FOR VURDERING AF KONCENTRATIONER AF SVOVLDIOXID, NITROGENOXIDER, SVÆVESTØV OG BLY I LUFTEN

Følgende betingelser gælder for kontinuerlig og næsten kontinuerlig måling.

I. Overordnet placering

a) Sundhedsbeskyttelse

Prøveudtagningssteder, der sigter mod sundhedsbeskyttelse, bør placeres således, at de:

i) giver data om områder i zoner og bymæssige områder, hvor der optræder de højeste koncentrationer, som befolkningen måtte udsættes for direkte eller indirekte i en periode, der er betydelig i forhold til grænseværdiens(-ernes) gennemsnitsperiode

ii) giver data om niveauer i andre områder i zoner og bymæssige områder, der er repræsentative for det, den almene befolkning udsættes for, og som giver oplysninger til luftkvalitetsstyringsformål.

Prøveudtagningssteder bør generelt være placeret således, at det undgås at måle meget små mikromiljøer i deres umiddelbare nærhed.

Prøveudtagningssteder kan være repræsentative for lignende steder, der ikke er i umiddelbar nærhed heraf.

b) Beskyttelse af økosystemer og anden plantevækst

Prøveudtagningssteder, der er rettet mod beskyttelse af økosystemer eller anden plantevækst, bør være placeret således, at de er repræsentative for luftkvaliteten væk fra den umiddelbare nærhed af kilder, såsom bymæssige områder og andre bebyggede områder, industrianlæg og veje. Som retningslinje bør et prøveudtagningssted være placeret således, at det er repræsentativt for luftkvaliteten i et omliggende område på mindst 1 000 km².

II. Individuel opsætning

Som minimum skal følgende retningslinjer så vidt som muligt opfyldes:

- Strømningen omkring prøveudtagningsindtaget skal være fri uden hindringer, der påvirker luftstrømmen i nærheden af prøveudtageren (normalt nogle meter fra bygninger, balkoner, træer og andre hindringer og mindst 0,5 m fra den nærmeste bygning, når det drejer sig om prøveudtagningssteder, der repræsenterer luftkvaliteten ved bygningslinjen).

- Generelt skal indtaget for prøveudtagningsstedet være mellem 1,5 m (indåndingszonen) og 4 m over jorden. Højere placeringer (op til 8 m) kan være nødvendig under visse omstændigheder. Højere placering kan ligeledes være hensigtsmæssig, hvis stationen er repræsentativ for et stort område.

- Prøveudtagerens indtag må ikke være placeret særlig nært ved kilder for at undgå direkte indtag af emissioner, der ikke er blandet med luften.

- Prøveudtagerens udledning skal være placeret således, at genindtag af udledningsluften undgås.

- Trafikrelaterede prøveudtagere skal være placeret mindst 25 m fra større kryds og højst 4 m fra midten af den nærmeste kørebane.

- Trafikrelaterede prøveudtagere til måling af NO2 skal være placeret mindre end 5 m fra fortovskanten.

- I bebyggede områder skal trafikrelaterede prøveudtagere til måling af svævestøv eller bly være placeret således, at de er repræsentative for luftkvaliteten tæt ved bygningslinjen.

Følgende faktorer kunne ligeledes tages i betragtning:

- interfererende kilder

- sikkerhed

- adgang

- findes der elkraft og telefonforbindelser

- stedes synlighed i forhold til omgivelserne

- offentlighedens op operatøres sikkerhed

- er det ønskeligt at kombinere prøveudtagningssteder for forskellige forurenende stoffer

- plankrav.

III. Dokumentation om og revision af placeringsvalget

Fremgangsmåderne ved udvalg af placering skal fuldt ud dokumenteres på klassifikationstrinnet ved hjælp af kompaspunktsbilleder af omgivelserne og de detaljeret kort. Placeringer bør tages op til revision regelmæssigt med fornyet dokumentation for at sikre, at udvælgelseskriterierne forbliver gyldige med tiden.

Medlemsstater, der har til hensigt at lukke eller flytte målestationer, der er oprettet i henhold til direktiv 80/779/EØF, 82/884/EØF og 85/203/EØF til vurdering af koncentrationer af svovldioxid, nitrogendioxid og bly, skal forelægge Kommissionen oplysninger til støtte for denne afgørelse.

BILAG VII

KRITERIER FOR FASTSÆTTELSE AF ANTALLET AF PRØVEUDTAGNINGSSTEDER FOR KONTINUERLIG MÅLING AF KONCENTRATIONER AF SVOVLDIOXID, NITROGENOXIDER, SVÆVESTØV OG BLY I LUFTEN

I. Minimumsantallet af prøveudtagningssteder for kontinuerlig måling for at vurdere overholdelse af grænseværdier for beskyttelse af menneskets sundhed og tærskelværdier for forureningsvarsling i zoner og bymæssige områder, hvor kontinuerlig måling er eneste informationskilde

a) Diffuse kilder

>TABELPOSITION>

b) Punktkilder

Til vurdering af forurening i nærheden af punktkilder beregnes antallet af prøveudtagningssteder for kontinuerlig måling under hensyntagen til emissionstætheder, de sandsynlige spredningsmønstre for luftforurening og befolkningens potentielle udsættelse.

II. Mindste antal prøveudtagningssteder for kontinuerlig måling til at vurdere overholdelse af grænseværdier for beskyttelse af økosystemer og anden plantevækst i zoner, der ikke er bymæssige områder

>TABELPOSITION>

BILAG VIII

DATAKVALITETSMÅL OG LUFTKVALITETSVURDERING

I. Datakvalitetsmål

Følgende datakvalitetsmål, tænkt som vejledning til kvalitetssikringsprogrammer for så vidt angår vurderingsmetoders præcision og nøjagtighed samt mindste tidsdækning og dataregistrering ved måling

>TABELPOSITION>

II. Resultater af luftkvalitetsvurdering

Følgende oplysninger skal indsamles for zoner eller bymæssige områder, hvor der anvendes andre kilder end måling til at supplere oplysningerne fra måling, eller som eneste middel til luftkvalitetsvurdering:

- en beskrivelse af det udførte vurderingsarbejde

- de specifikke anvendte metoder med henvisning til metodebeskrivelser

- data- og informationskilder

- en beskrivelse af resultater, herunder usikkerhedsfaktorer og navnlig udstrækningen af alle områder, eller i givet fald vejlængden, i zonen eller bymæssigt område, hvor koncentrationerne overskrider grænseværdien(-erne), eller som kan være grænseværdi(-er) + gældende tolerancemargen(-ener), og områder, hvor koncentrationerne overskrider den øvre vurderingstærskel eller det nedre vurderingsområde

- for grænseværdier, der sigter mod beskyttelse af menneskets sundhed, den befolkning der potentielt er udsat for koncentrationer, der overskrider grænseværdien.

Medlemsstaterne bør om muligt samle kort, der viser koncentrationsfordelinger i alle zoner og bymæssige områder.

BILAG IX

REFERENCEMETODER FOR VURDERING AF KONCENTRATIONER AF SVOVLDIOXID, NITROGENOXIDER SVÆVESTØV OG BLY

I. Analyse af svovldioxid

(Bilag V til Rådets direktiv 80/779/EØF af 15. juli 1980 om grænseværdier for luftkvaliteten med hensyn til svovldioxid og svævestøv).

II. Referencemetode for analyse af nitrogenoxider

(Bilag IV til Rådets direktiv 85/203/EØF af 7. marts 1985 om luftkvalitetsnormer for så vidt angår nitrogendioxid).

III. Prøveudtagningsmetode og referencemetode for analyse af koncentrationer af bly i luften

(Rådets direktiv 82/884/EØF af 3. december 1982 om grænseværdi for bly i luften).

IV. Referencemetode for prøveudtagning af PM10

Referencemetoden for prøveudtagning af PM10 skal være den metode, der er beskrevet i prEN 12341 (1).

V. Referencemetode for prøveudtagning af PM2,5

p.m.

VI. Referencemetode for modelopstillingsteknikker

p.m.

(1) »Air Quality - Field Test Procedure to demonstrate reference equivalence of sampling methods for the PM10-fraction of particulate matter«.

BILAG X

INDIKATORER FOR OPLYSNINGER TIL OFFENTLIGHEDEN

I. Indikatorer for svovldioxid

>TABELPOSITION>

II. Indikatorer for nitrogenoxider

>TABELPOSITION>

III. Indikatorer for PM10

>TABELPOSITION>

IV. Indikator for bly

0,5 ìg/m³ målt over et kalenderår.

V. Indikatorer for PM2,5 med hensyn til artikel 5, stk. 4

>TABELPOSITION>

VI. Standardisering

For svovldioxid og nitrogenoxider skal volumen standardiseres ved følgende temperatur- og trykforhold: 293 °K og 101,3 kPa.